送竹洲葉成之歸省後參學
作者：葛紹體
朝代：宋

paragraphs: 禾興望金華，東西渺天涯。
西園堂上翁，鬢影霜欲欺。
如何二十年，晝夜夢見之。
歸榮豈不樂，旅瑣寧頻歸。
我來惠而好，鷗浪相追隨。
青燈幾言話，白雲每翻思。
昊天鑑中扃，少愜平生期。
貢幃秋揚舲，監學春舞旗。
趨庭問先及，喜色開霜眉。
壽日長至初，百拜迎春祺。
香罍金翠行，畫燭舞繡圍。
桂枝茂紛紛，椿樹陰遲遲。
君才天下選，一日千里馳。
八詠賦平遠，雙溪照清漪。
來來快著鞭，了此一段奇。